秋旱得雨
作者：王炎
朝代：宋

paragraphs: 下田出龜兆，高田半黄埃。
禾穗槁欲死，益以蟊賊災。
鉦鼓競禱祈，民病神所哀。
劃空走笑電，隠地鳴怒雷。
雲將爲前驅，頗送甘雨來。
老穉喜欲狂，稍覺生意回。
雞豚賽秋社，屈指篘新醅。
米價免翔貴，我亦懷抱開。
凉聲遶松梢，披襟可徘徊。
執熱汗如雨，得此亦快哉。
短歌當甿謠，因以侑一杯。